མ་གཞི་ལྷ་ས་ཞེས་པའི་བོད་ཀྱི་གྲོང་ཁྱེར་ཆེ་གྲས་དེ་རུ།ཕུན་རྣམ་དང་འདྲ་བའི་འཁོར་གསུམ་བདལ་གཏོང་གཏོང་མཁན་མང་པོ་ཡོད།ཁོང་ཚོས་རང་ལུས་ཀྱི་ཤེད་ཤུགས་ལ་བརྟེན་ནས་འགྲུལ་པ་ཡར་སྐྱེལ་མར་དབོར་བྱེད་བཞིན་ཡོད་ཅིང་།གལ་ཏེ་རྐང་འཁོར་བྱ་འཕུར་བ་ལྟར་མདུན་དུ་མ་སོང་ན་ཁོ་ཚོར་གླ་ཆ་ཉུང་ངུ་ལས་རག་གི་མེད་པས།ཁོ་ཚོའི་ངོས་ནས་བརྗོད་ན་དུས་ཚོད་སྐར་ཆ་རེ་རེའང་ཧ་ཅང་རྩ་ཆེན་པོ་ཡིན་པ་གདོན་མི་ཟ།མ་གཞི་གནས་ལུགས་ལྟར་བརྗོད་ན།སྒྱིད་ལུགས་སྤངས་ཤིང་དུས་ཚོད་སྐར་ཆ་ཙམ་ལའང་སྣང་ཆེན་བྱས་ཏེ་རང་གི་རྩོལ་བ་ལ་བརྟེན་ནས་འཚོ་བའི་ཡོང་སྒོ་གསོག་པ་ནི་ལུགས་དང་མཐུན་ཞིང་།ཀུན་གྱི་ཡི་རངས་སྐྱེ་དགོས་པའི་དོན་ཞིག་ཡིན་མོད།འགྲིམ་འགྲུལ་གྱི་སྒྲིག་ལམ་ལྟག་རྒྱབ་ཀྱི་རླུང་བུར་བསྐུར་ཏེ་གཞུང་ལམ་གྱི་ཐོག་ཏུ་བྱ་འཕུར་བ་ལྟར་མདུན་དུ་བརྒྱུགས་པ་དང་།སྲང་ལམ་གྱི་ཁུག་སོ་གང་སར་འཚང་ཁ་རྒྱག་པ་ནི་ཀུན་གྱིས་ཞེ་མེར་སྐྱེ་ཞིང་ཚིག་པ་ཟ་དགོས་པའི་དོན་ཞིག་ཅི་ལ་མིན།ནམ་རྒྱུན་འཁོར་གསུམ་བདལ་གཏོང་གཏོང་མཁན་དག་གིས་འགྲིམ་འགྲུལ་གྱི་སྒྲིག་སྲོལ་སྣང་མེད་དུ་བཏང་སྟེ་ཡར་རྒྱུག་མར་རྒྱུག་བྱེད་དུས།གླ་བྱེད་རླངས་འཁོར་གྱི་ཁ་ལོ་བ་ལ་ལས་ཁོ་ཚོའི་ཕྱོགས་སུ་མཆི་ཞག་འཕངས་ཏེ་སྡིགས་མོ་བྱེད་བཞིན་ཡོད་ལ།སྒེར་འཁོར་གཏོང་མཁན་དག་གིས་ཀྱང་རླངས་འཁོར་གྱི་དུང་བརྡ་བཏང་སྟེ་ཁོ་ཚོའི་ཕྱོགས་སུ་མིག་ལོག་རེ་ལྟ་བ་དང་།གཞུང་ལམ་ཐོག་རྐང་ཐང་དུ་ཡར་བཞུད་མར་བཞུད་བྱེད་མཁན་གྱི་ལམ་འགྲོ་བ་ཚོས་ཀྱང་མཆུ་ཏོ་ཀྲབ་ཀྲབ་ཀྱིས་ཁོ་ཚོའི་ལྐོག་ཏུ་དམོད་མོ་བོར་བཞིན་ཡོད།འོན་ཀྱང་།མི་སུ་ཞིག་གིས་ཀྱང་ཁོ་ཚོར་མཆི་ཞག་འཕངས་ཏེ་སྡིག་མོ་བྱེད་པ་དང་།མིག་ལོག་ལྟ་བ།དམོད་མོ་བོར་བ་སོགས་ཅི་ཞིག་བྱས་ཀྱང་།འཁོར་གསུམ་བདལ་གཏོང་གཏོང་མཁན་དག་གིས་དེ་དག་ལ་ཁ་ཡ་གཏན་ནས་མི་བྱེད།རྒྱུ་མཚན་ནི་ཁོ་ཚོའི་ལུས་ཐོག་ཏུ་སྣང་ཚུལ་དེ་འདྲ་རྟག་ཏུ་ཐོན་གྱི་ཡོད་པས།ཁོ་ཚོ་རྦད་དེ་གོམས་ལོབས་སུ་སོང་ཡོད་ལ།དོན་དག་དེ་དག་ལ་ཁ་ཡ་བྱེད་པའི་ཁོམ་པའང་ག་ལ་ཡོད།